text: Lego er utilfreds trods overskud i milliarder
  06 marts 2018 kl. 08.26
  Omsætning og overskud faldt sidste år. Det er skuffende, mener den administrerende direktør, men han er alligevel optimistisk for fremtiden.
  Lego tjente færre penge sidste år, end de gjorde i 2016. Omsætningen faldt med otte procent, men det skal stadig tælles i milliarder. Omsætningen blev på 35 milliarder kroner sidste år, mens den i 2016 var på 37,9 milliarder.
  Det fremgår af det regnskab, som Legos nye topchef Niels B. Christiansen tirsdag fremlægger på et internationalt indkaldt pressemøde i Billund.
  Niels B. Christiansen, ceo, Lego: "Vi er ikke tilfredse med resultatet."
  - Vi er ikke tilfredse med resultatet, siger Niels B. Christiansen, som sidste år skiftede sit ceo-topjob i Danfoss ud med et tilsvarende i Lego.
  Overskuddet efter skatter blev på 7,8 milliarder kroner, mens det i 2016 var på 9,4 milliarder.
  Trods det dårligere resultat forventer Niels B. Christiansen sig meget af fremtiden.
  - I slutningen af 2017 og i begyndelsen af i år er vores salg gået op i syv af vore 12 vigtigste markeder, og vi er i bedre økonomisk form nu, end vi var i 2017, siger han.
  